CELEX: 32016R0936
Language: hu
Date: 2016-06-08 00:00:00
Title: A Bizottság (EU) 2016/936 végrehajtási rendelete (2016. június 8.) egyes áruk Kombinált Nómenklatúra szerinti besorolásáról

14.6.2016   
            
            
               HU
            
            
               Az Európai Unió Hivatalos Lapja
            
            
               L 155/19
            
         A BIZOTTSÁG (EU) 2016/936 VÉGREHAJTÁSI RENDELETE
   (2016. június 8.)
   egyes áruk Kombinált Nómenklatúra szerinti besorolásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 57. cikke (4) bekezdésére és 58. cikke (2) bekezdésére,
   mivel:
   
               (1)
            
            
               A 2658/87/EGK tanácsi rendelet (2) mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.
            
         
               (2)
            
            
               A 2658/87/EGK rendelet meghatározza a Kombinált Nómenklatúra értelmezésére vonatkozó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul, vagy azt bármilyen további albontással egészíti ki, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.
            
         
               (3)
            
            
               Az említett általános szabályok értelmében a mellékletben szereplő táblázat 1. oszlopában leírt árukat a táblázat 3. oszlopában feltüntetett indokok alapján a 2. oszlopban megjelölt KN-kód alá kell besorolni.
            
         
               (4)
            
            
               Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseivel összhangban nem álló kötelező érvényű tarifális felvilágosítást a jogosult – a 952/2013/EU rendelet 34. cikke (9) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.
            
         
               (5)
            
            
               Az e rendeletben előírt intézkedések összhangban vannak a Vámkódexbizottság véleményével,
            
         ELFOGADTA EZT A RENDELETET:
   1. cikk
   A melléklet táblázatának 1. oszlopában leírt árukat a Kombinált Nómenklatúrában a táblázat 2. oszlopában megjelölt KN-kód alá kell besorolni.
   2. cikk
   Az e rendelet rendelkezéseivel összhangban nem álló kötelező érvényű tarifális felvilágosítás – a 952/2013/EU rendelet 34. cikke (9) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. június 8-án.
      
         
            a Bizottság részéről,
         
         
            az elnök nevében,
         
         Stephen QUEST
         
            adóügyi és vámuniós főigazgató
         
      
   
   
      (1)  HL L 269., 2013.10.10., 1. o.
   
   
      (2)  A Tanács 1987. július 23-i 2658/87/EGK rendelete a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).
   
      MELLÉKLET
      
                  Árumegnevezés
               
               
                  Besorolás (KN-kód)
               
               
                  Indokolás
               
            
                  (1)
               
               
                  (2)
               
               
                  (3)
               
            
                  A kiskereskedelmi forgalom számára zselatinkapszulában kiszerelt termék, egy kapszula tartalma (mg):
                  
                              —
                           
                           
                              szimetikon: 257,5
                           
                        
                              —
                           
                           
                              zselatin, glicerin, dimetikon, titán-dioxid (E 171), kálium-szorbát, E 110 és E 122 számú ételszínezék: körülbelül 196.
                           
                        A termék enyhíti a gyomorfájdalmakat és megelőzi a túlzott teltségérzetet és a puffadást. A címkéje szerint a terméket emberi fogyasztásra mutatják be, ajánlott napi adagja egy vagy két kapszula minden főétkezés után.
               
               
                  3004 90 00 
               
               
                  A besorolást a Kombinált Nómenklatúra értelmezésére vonatkozó 1. és 6. általános szabály, a 21. Árucsoporthoz tartozó megjegyzések 1. f) pontja, valamint a 3004  és a 3004 90 00  KN-kód szövege határozza meg.
                  A termék, a szimetikon jelenlétének köszönhetően terápiás tulajdonságokkal rendelkezik. Máshol nem említett élelmiszer-készítményként a 2106  vtsz. alá történő besorolása ezért kizárt (lásd a 21. Árucsoporthoz tartozó megjegyzések 1. f) pontját).
                  A terméket a kiskereskedelmi forgalom számára kimért adagokban szerelik ki, és egyértelműen meghatározott megelőző vagy terápiás tulajdonságokat mutat, például a funkcionális diszpepsziával szemben.
                  A terméket ezért a kiskereskedelem számára kimért adagokban kiszerelt gyógyszerként a 3004 90 00  KN-kód alá kell besorolni.